Universis presentes litteras inspecturis, frater Guido divina permissione humilis abbas Corbigniacensis totusque conventus ejusdem loci salutem in Domino sempiternam. Notum facimus universis quod nos, utilitate monasterii nostri pensata, quasdam possessiones nobis et ecclesie nostre minus utiles quas habemus et habuimus apud Eduam et apud Lucenayum et in finagio earumdem longe et a temporibus retroactis, videlicet quamdam domum nostram sitam apud Eduam in franchisia contiguam posterne que est juxta ecclesiam beati Nazarii ex parte una, et domum viri venerabilis domini Clarambaudi decani ejusdem ecclesie ex altera, cum omnibus appenditiis et pertinentiis dicte domus necnon et juribus universis, censivis, costumis, tailliis, hominibus, aquarum decursibus, pratis, terris, vineis et omnibus aliis que nos habemus et habebamus ratione dicte domus apud Eduam, Lucenayum vel alibi, que dicte domui competere possunt ubicumque sint Edue vel alibi, quoquo nomine censeantur, vendimus, tradimus, concedimus et penitus ac in perpetuum quittamus viro venerabili magistro Nicholao de Luxovio, archidiacono Eduensi, pro sua omnimoda voluntate facienda, pro ducentis libris Turon. parvorum quas a dicto archidiacono habuimus et recepimus integraliter in pecunia numerata. Et hoc facimus pro emendis redditibus nobis propinquioribus et nobis ac ecclesie nostre fructuosioribus et utilioribus, salvo reverendo patri ac domino in Christo reverendo domino Iacobo Dei gratia Eduensi episcopo dictarum vinearum quandiu vixerit usufructu. Post decessum vero ipsius domini episcopi, dicte vinee ad dictum archidiaconum vel causam habentes ab ipso pleno jure revertentur. Promittimus autem nos predicti abbas et conventus, etc. In cujus rei testimonium, etc. Datum et actum anno Domini millesimo ducentesimo octogesimo sexto, mense Iunio, die veneris ante festum beati Barnabe apostoli.